జియో దెబ్బకు ఎయిర్‌టెల్‌ కుదేలు!
- సగానికిపైగా పడిపోయిన లాభాలు
- రూ.503.7 కోట్లకే పరిమితమైన లాభం
న్యూఢిల్లీ: మార్కెట్లోకి రిలయన్స్‌ జియో రాకతో దేశీయ టెలికాం దిగ్గజం భారతీ ఎయిర్‌టెల్‌ లాభాలు కుదేలయ్యాయి. కొత్త టెలికాం సంస్థ రాకతో పాటు పోటిలో నిలదొక్కుకునేందుకు ఆ సంస్థ భారీగా ఛార్జీలను తగ్గించడం వంటి చర్యలతో డిసెంబరు త్రైమాసికంలో భారతీ ఎయిర్‌టెల్‌ లాభాలు సగానికి పైగా (54%) కుంగాయి. అక్టోబరు-డిసెంబరు మధ్య కాలానికి సంస్థ నికర లాభం రూ.503.7 కోట్లుగా నిలిచినట్టు ఎయిర్‌టెల్‌ తెలిపింది. గత ఏడాది ఇదే కాలంలో సంస్ధ లాభం రూ.1,108.1 కోట్లుగా నమోదైనట్టుగా సంస్థ వివరించింది. కొత్త పోటీదారు మార్కెట్‌ దోపిడి ధరలు ప్రకటించడం వల్ల అల్లకల్లోల పరిస్థితి ఏర్పడి ప్రతికూల ఆర్థిక ఫలితాలు నమోదైనట్టుగా భారతీ ఎయిర్‌టెల్‌ భారత్‌, దక్షిణాసియా ఎండీ, సీఈవో గోపాల్‌ విఠల్‌ తెలిపారు. డిసెంబరుతో ముగిసిన త్రైమాసికంలో సంస్థ సమీకృత ఆదాయం 3 శాతం మేర తగ్గి రూ.24,103.4 కోట్ల నుంచి రూ.23,363 కోట్లకు కుంగింది. కొత్త టెలికాం సంస్థ అనుచిత పథకాల కారణంగా టెలికాం రంగంలోని సంస్థల లాభాలపై తీవ్ర ప్రభావం నెలకొందని ఆయన అన్నారు. ఇది టెలికాం రంగం ఆరోగ్య పరిస్థితిపై పెను ప్రభావం చూపుతోందని వివరించారు. ఇదే కాలంలో సంస్థ మొబైల్‌ డేటా రెవెన్యూ గత ఏడాది మాదిరిగానే రూ.4,049 కోట్ల స్థాయి వద్దే నమైదనట్టు విఠల్‌ వివరించారు. ఇదే సమయంలో ఎయిర్‌టెల్‌ రెవెన్యూ మార్కెట్‌ షేరు 33 శాతం మేర పెరిగి జీవతకాల అత్యున్నత స్థితిని తాకినట్టుగా తెలిపారు. ఎయిర్‌టెల్‌ ఇండియా విభాగం ఆదాయంలో 1.8 శాతం, ఆఫ్రికాలో ఆదాయం 6 శాతం మేర పెరిగినట్టుగా వివరిం చారు. డిసెంబరు ముగింపు నాటికి ఎయిర్‌టెల్‌ రుణ భారం 24 శాతం పెరిగింది. భారతీ ఎయిర్‌టెల్‌ స్టాక్‌ మంగళ వారం 0.95 శాతం మేర కుంగి రూ.3,16.35 వద్ద ముగిసింది.
మీ స్నేహితులకు రికమెండ్ చెయ్యండి